### Beslutning

Sagens behandling blev udsat i byrådets møde den 26. februar 2020.

**Beslutningsforslag fra SF, RV, EL, ALT og Mette Mikkelsen**

Byrådet beslutter at

* Børnehavestarten i [adresse] flyttes fra 2 år og 11 måneder til 3 år

Baggrund

Da vi i [adresse] i sin tid besluttede at indføre tidligere børnehavestart i forbindelse med en sparerunde var det med udgangspunkt i økonomien og ikke i børnenes behov eller pædagogiske overvejelser.

Siden er der kommet meget mere fokus på behovet for gode og trygge rammer for de mindste børn i vores samfund og danske børneforskere som Curt Olesen, Helen Larsen og Marianne Friis har advaret mod at børn skifter tidligt fra vuggestue til børnehave, da de vurderer, at det for nogle børn forøger risikoen for mistrivsel og børnestress.

Flyttes børnehavestarten, så børnene skifter fra vuggestue en måned senere, svarer det til en bedre normering, idet der gives mere tid til det sted, hvor der er flest ressourcer til stede. For det enkelte barn giver det mere voksenopmærksomhed, hvilket er en fordel for alle børn. Børn udvikler sig forskelligt, og derfor er det være relevant fortsat at fastholde et lokalt råderum i forhold til overgang fra vuggestue til børnehave i de integrerede institutioner, samtidig med at aktiviteterne og ressourcerne i vuggestuen selvfølgelig skal tage udgangspunkt i den aktuelle børnegruppes behov.

Pædagogisk betydning i vuggestuen

En flytning af børnehavestart fra 2 år og 11 måneder til 3 år vil selvsagt give det enkelte barn længere tid i vuggestuen, og det kan have følgende implikationer for det enkelte barn, for børnegruppen som helhed og for det pædagogiske personale:

* Det enkelte barn får en måned mere i et mindre miljø med tættere voksenkontakt. Barnet bliver en måned mere modent og mere klar til børnehavelivet, der stiller andre udfordringer. Den ekstra måned kan have betydning ift. sprog, legerelationer, robusthed, grad af selvhjulpenhed og hvor langt barnet er ift. at blive blefrit.
* Ift. den samlede børnegruppe i vuggestuen kan det have en betydning, at de ældste børn bliver i vuggestuen, til de er lidt ældre. Det betyder, at de mindre vuggestuebørn får lidt ældre vuggestuebørn at spejle sig i, både ift. legerelationer og som fx sproglige rollemodeller.
* Ift. oplevelsen af det pædagogiske personales tid til børnene, er der ingen tvivl om, at de mindste vuggestuebørn har brug for mere praktisk hjælp. Det kan derfor potentielt frigive tid til personalet, hvis børnene i gennemsnit er ældre.

Pædagogisk betydning i børnehaven

En flytning af børnehavestart fra 2 år og 11 måneder til 3 år vil give det enkelte barn kortere tid i børnehaven, og det kan have følgende betydning for det enkelte barn, for børnegruppen som helhed og for det pædagogiske personale:

* I børnehaven skal barnet begå sig i en verden, der er større, både rent fysisk og i og med det nu er det yngste barn i børnegruppen. Der stilles også andre og højere forventninger til fx selvhjulpenhed, samtidig med at normeringen i børnehaven er lavere.
   Ved en ændring vil det enkelte barn være en måned længere fremme i sin udvikling, hvilket betyder, at barnet kan være mere modent og mere klar til at start i børnehave.
* En flytning af børnehavestarten bevirker, at aldersspændet i børnehaven bliver en anelse mindre, hvilket kan gøre børnegruppen mere ensartet og det kan have betydning fx ved planlægning af hvilke aktiviteter, der er mulige med gruppen.
* De yngste børn har større behov for praktisk hjælp, og derfor kan det potentielt frigive tid for personalet, hvis de børn, der begynder i børnehave, er en måned ældre og mere selvhjulpne.

En børnehavestart på 3 år i [adresse] vil sandsynligvis koste mellem 15 og 20 mio. kr. men det præcise udgifter skal beregnes nærmere. Vi foreslår at finansieringen findes via finansieringsbidraget og det økonomiske råderum.

Stillet af

Nadia Mikkelsen (B), Dagny Hermansen (Ø), Yasmin Møller (Å), Mette Mikkelsen (UFP), Sam Carlsen (SF) og Bodil Lind (SF)

### Sagens forløb

26-02-2020 Aarhus Byråd
Sagens behandling blev udsat i byrådets møde den 26. februar 2020.
 11-03-2020 Aarhus Byråd
Forslaget blev henvist til Magistraten med henblik på at indgå i budgetdrøftelserne for 2020.